बाबुल सुप्रियो मंगलवार को औपचारिक रूप से सांसद पद से देंगे इस्तीफा
भारतीय जनता पार्टी (भाजपा) के पूर्व नेता बाबुल सुप्रियो मंगलवार को औपचारिक रूप से संसद की सदस्यता से इस्तीफा देंगे। उन्होंने तृणमूल कांग्रेस में शामिल होने के कुछ सप्ताह बाद एक ट्वीट में यह जानकारी दी है।
नई दिल्ली: भारतीय जनता पार्टी (भाजपा) के पूर्व नेता बाबुल सुप्रियो मंगलवार को औपचारिक रूप से संसद की सदस्यता से इस्तीफा देंगे। उन्होंने तृणमूल कांग्रेस में शामिल होने के कुछ सप्ताह बाद एक ट्वीट में यह जानकारी दी है। पूर्व केंद्रीय मंत्री ने लोकसभा की सदस्यता से इस्तीफा देने के लिए समय देने के लिए लोकसभा अध्यक्ष ओम बिरला को धन्यवाद दिया। उन्होंने ट्वीट किया, ‘‘एक सांसद के रूप में औपचारिक रूप से इस्तीफा देने के उद्देश्य से मुझे कल पूर्वाह्न 11 बजे का अपना समय देने के लिए माननीय लोकसभा अध्यक्ष ओम बिरला का आभार। मैं अब एक सांसद की सीट (बर्थ)/भत्ते/वेतन पर नहीं बना रखूंगा क्योंकि मैं अब उस भाजपा का हिस्सा नहीं हूं जिसके लिए मैंने सीट जीती थी। अगर यह मुझमें है, तो फिर से जीत लूंगा।’’पश्चिम बंगाल में आसनसोल से दो बार के सांसद सुप्रियो ने राज्य की सत्तारूढ़ तृणमूल कांग्रेस पार्टी में शामिल होने के दो दिन बाद 20 सितंबर को ओम बिरला को पत्र लिखकर संसद सदस्य के रूप में औपचारिक रूप से इस्तीफा देने के लिए समय दिए जाने का अनुरोध किया था। सुप्रियो ने अपने विरोधियों पर निशाना साधते हुए उन्हें भाजपा के साथ अपने अतीत की याद दिलाई। उन्होंने कहा, ‘‘बस एक सवाल 'एम्प्लॉयड ट्रोल' से पूछना चाहता हूं, जो निश्चित तौर पर अपने घरों से मुझ पर हमला बोल रहे हैं। आप लोग उस समय कहां थे जब मैं 2014 से भाजपा के लिए लड़ रहा था? अपनी अंतरात्मा से सवाल करें कि किसने किसकी पीठ में छुरा घोंपा। जब तक जरूरत नहीं हो, मैं सोशल मीडिया में कुछ भी पोस्ट नहीं करता। सिर्फ पहले की दो टिप्पणियां पढ़ लें।’’